পর্তুগিজরা ভারতবর্ষে ইংরেজদের মতো জাঁকিয়ে বসতে না পারলেও এ অঞ্চলের ভাষা, খাবার, ধর্ম, রীতিনীতিতে তারা যথেষ্ট প্রভাব রেখে যায়, যার অনেক কিছু পরবর্তী সময়ে সংস্কৃতির অবিচ্ছেদ্য উপাদান হয়ে গেছে। মূল্যায়নটি বাংলার জন্যও সত্য। পর্তুগিজরা স্থানীয়দের সঙ্গে বিয়েশাদি করে সম্পর্ক স্থাপন করেছিল। এই সম্পর্কের উত্তরাধিকারীরা লুসো-ইন্ডিয়ান নামে পরিচিত। অনেক ইতিহাসবিদ মনে করেন— ঢাকা, নোয়াখালী, চট্টগ্রাম, সন্দ্বীপ, কক্সবাজার, সুন্দরবন অঞ্চলে বাঙালি-পর্তুগিজ সংকর জনগোষ্ঠী আছে। সময়ের স্রোতে হয়তো সে অতীত পরিচয় এখন উদ্ধার করা প্রায় অসম্ভব। ১৮৭১ খ্রিস্টাব্দে কলকাতা রিভিউ-এ এইচ বেভারলি চট্টগ্রামের একটি পরিবারের কথা উল্লেখ করেছিলেন, যারা ছিল সরাসরি পর্তুগিজ-বাঙালি সম্পর্কের উত্তরাধিকার।